Dragi roditelji,

U vrijeme pandemije internet je postao glavna okupacija i način provođenja slobodnog vremena kod većine djece. TikTok je društvena mreža, koja je na početku služila tome da djeca mogu pokazati određenu vještinu i kroz slične interese se povezati s djecom u cijelom svijetu, no u posljednje vrijeme TikTok počeo je služiti za prikazivanje tzv. izazova koji su po život opasni za djecu. Jedan od takvih izazova je tzv. Igra gušenja ili Ležanja na cesti, a djeca takve izazove prihvaćaju iz čiste znatiželje mogu li savladati izazov i kako bi postali popularniji stavljajući svoju video snimku izazova na internet. O tim kobnim „izazovima“ možete više pronaći na internetskim tražilicama. Zabilježeno je nekoliko samoubojstava u svijetu koji se povezuju s navedenim izazovima neki od njih su djevojčica u dobi od 10 godina iz Italije te dječak u dobi od 10 godina iz Srbije. Prije mjesec dana takve igre viđene su u Zagrebačkoj županiji, a ovaj mjesec to se dogodilo u Osječko-baranjskoj županiji.

**Stoga vas molimo da kao roditelji nastojite uvesti kontrolu nad načinom kako vaše dijete provodi vrijeme na internetu i je li to ugrožavajuće za njega ili nije**. Provjerite računala, laptope, mobitele i ostale uređaje koji mogu koristiti internet, a koji su u doticaju s vašom djecom te na taj način utvrdite koji sadržaj ili društvenu mrežu vaše dijete posjećuje. Također, bilo bi korisno staviti mogućnost blokiranja biranja opasnih sadržaja i društvenih mreža i/ili stavljanje zaporke tako da djeca mogu koristiti uređaj samo kada im vi to omogućite. Uz to, poželjno je porazgovarati s djetetom o negativnom utjecaju interneta i društvenim mreža te provjeriti je li vaše dijete i/ili njegov prijatelj imao doticaj s takvim ili sličnim izazovima. Ukoliko primijetite netipično ponašanje kod svoje djece, možete se obratiti za pomoć razredniku ili stručnoj službi škole. Bitno je da svi skupa reagiramo ukoliko znamo da netko dijete pokušava izvesti neki od izazova s TikTok društvene mreže jer ćemo na taj način spasiti njegov život.

OŠ Matije Gubec, Piškorevci

Stručna služba

29.3.2021.